Mars på Pluto

Februar er over, og vi legger en måned med mye sykdom bak oss. Hele gjengen har vært hardt rammet av både vannkopper og munn-, hånd- og fotsyke, men nå satser vi på at vi har vært gjennom det meste for en stund og holder alt av virus borte! Temaet for februar var form og farger, og i og med at det var så mye sykdom hos barna ble gruppene ganske reduserte. Vi har allikevel vært innom fargene, og det er gøy å se at farger viser igjen i barnas lek. Studentene Annelin og Kristina har jobbet med sitt utviklingsarbeid som innebærer å tilrettelegge for voksnes aktive rolle i uteleken. De har blant annet laget mange spennende elementer slik at vi kan ta samlingsstunden ut, og dette synes vi er veldig kjekt. Kristina og Annelin hadde et opphold i vinterferien, men kommer tilbake de to første ukene i mars og fortsetter å prøve seg som barnehagelærere.

I mars begynner vi også på temaet dyr. Dette er i god tråd med barnas interesser, som viser stor iver til både store og små dyr i lek, bøker, virkeligheten og på bilder. Vi kommer til å fortsette turene opp til den økologiske gården hvor det dukker opp flere og flere dyr etter hvert. Lam og grisunger er snart på vei, og det er større sjans for at flere av dyrene er ute i vår utetid nå som det forhåpentligvis blir litt mildere i været. Miniatyrhestene Darlin og hennes lille føll Mio har også flyttet opp på den økologiske gården. De er opptatt om dagene fordi de reiser rundt på sykehjem og er med i prosjektet «firbent terapi», men vi håper vi kan klaffe turene våre opp dit slik at vi får se hestene. På grunn av mild vinter mistenker vi også at småkrypene kommer tidligere i år, så da drar vi disse inn i aktivitetene våre. Vi har blant annet tidligere hatt stor suksess med Lille larven Aldrimett. Men vi har jo nye barnegrupper hvert år med ulike interesser, så selv om vi sår spor følger vi barna der de er.

Været fortsetter som det gjør i Stavanger, og vi hadde gledet oss til lettere sko og dresser da frosten plutselig kom. Det resulterte i det minste i noen dager i snøen, noe som var veldig stas. Vi tar det vi får, og tilpasser uteleken etter været. Nå som det er såpass lyst, er vi mer ute på ettermiddagen også.

Vi har så smått begynt å se på barnegruppene til høsten, men vi må vente til opptaket er klart før vi går ut med hvilken «stor» avdeling de eldste skal begynne på til høsten. Det er en stor kabal som skal gå opp, men når det er avklart kommer vi til å begynne med tilvenning på Merkur eller Saturn en dag i uken. Dere foreldre kan selvsagt komme med ønsker om avdeling, og vi prøver å samle hele gjengen sammen med søsken og venner fra i fjor. Stort sett går det fint, men vi må som sagt vente til opptaket er over før vi går ut med mer informasjon. Tilvenningen vil bli en formiddag i uken, og en av oss fra Pluto blir med gjengen inn på stor avdeling slik at de skal bli kjent med avdelingen, barna og de voksne som jobber der.

De to siste ukene i mars får vi to nye studenter. Det er Hanne som var hos oss i høst, og Caroline. De går siste semester på utdanningen for barnehagelærer, og har fordypning i småbarnspedagogikk. Det blir siste kull med studenter for i år.

Marianne skal ha ferie i uke 12. Vi tar ikke inn vikar for henne fordi vi har to studenter da, og er godt bemannet.

Onsdag 25. mars kommer det fotograf i barnehagen kl. 09:00. Dere får på forhånd utdelt lapper hvor dere velger hvilke bilder som skal tas av deres barn (gruppebilde, portrettbilde og eventuelt søskenbilde). Det er ingen kjøpeplikt, og dere velger hvilke bilder dere vil ha til gjennomsyn. Fotografen vi bruker er utrolig dyktig, og pleier å ta svært gode bilder av våre små som kan være skeptiske når det kommer fotograf. Vi pleier å få spørsmål om det er mulig å kle barna i spesifikke klær denne dagen, og det ordner vi selvsagt. Dersom dere ønsker et spesielt antrekk til fotograferingen, er det bare å levere dette, så ordner vi dette. Etter frokosten… 😉

I påskeferien vil det bli avviklet ferie hos både barn og voksne, så vi slår avdelingene sammen etter behov. Barnehagen har åpent fra 07:30 - 12:00 onsdag før påske. Husk også planleggingsdagen tirsdag 14. april. Lapper om påskeferie sendes ut i løpet av mars.

Ellers begynner Julie med foreldresamtaler i mars. Det henger liste i garderoben med tidspunkt, men dersom noen av disse ikke passer er det bare å ta kontakt.

I mars har vi et bursdagsbarn, 10, mars er det endelig Zohor sin tur til å få krone og feire tre år!

**Hilsen fra Marianne, Barbro og Julie**

|  |  |  |  |  |
| --- | --- | --- | --- | --- |
| **Mandag** | **Tirsdag** | **Onsdag** | **Torsdag** | **Fredag** |
| 2.  Turdag | 3.  Møtedag  Inne/utelek med Neptun | 4.  Bakedag  og grupper | 5.  Utelek / tur | 6.  Utelek  Varm lunch |
| 9.  Turdag | 10.  Møtedag  Inne/utelek med Neptun  **Zohor 3 år** | 11.  Bakedag  og grupper | 12.  Utelek / tur | 13.  Utelek  Varm lunch |
| 16.  Turdag | 17.  Møtedag  Inne/utelek med Neptun | 18.  Bakedag  og grupper | 19.  Utelek / tur | 20.  Utelek  Varm lunch |
| 23.  Turdag | 24.  Møtedag  Inne/utelek med Neptun | 25.  **Fotografen**  **kommer**  **kl. 09:00** | 26.  Utelek / tur | 27.  Utelek  Varm lunch |